አዲስ የወጣው የመሬት ካሳ ዓዋጅ ደንብ እና መመሪያ ስላልተዘጋጀለት ደንበኞችን ለማስተናገድ መቸገሩን የደብረ ብርሃን ከተማ አስተዳደር አስታወቀ፡፡
ከተማ አስተዳደሩ ከመኖሪያ ቤት፣ ከኢንቨስትመንት እና መሠረተ ልማትን ከማስፋፋት ጋር በተያያዘ በተደጋጋሚ ጥያቄዎች ይነሱበታል፡፡ ይሁን እንጂ ከካሳ ክፍያ ጋር በተያያዘ ለሚነሱ ጥያቄዎች ምላሽ መስጠት አልቻለም፡፡ የደብረ ብርሃን ከተማ አስተዳደር ከንቲባ ጽሕፈት ቤት ኃላፊ ደጀኔ ተሾመ ለአብመድ እንደተናገሩት ከተማ አስተዳደሩ መሬትን ከሦስተኛ ወገን ነጻ ለማድረግ ገንዘብ አዘጋጅቶ እየጠበቀ ቢሆንም አዋጁ መመሪያና ደንብ ስላልተዘጋጀለት ተግባራዊ ማድረግ አልተቻለም፡፡ በመኖሪያ ቤት ከተደራጁ 1ሺህ 90 የተለያዩ የኅብረት ሥራ ማኅበራት መካከል 633 የሚሆኑት መስፈርቱን አሟልተው ቦታ በመጠባበቅ ላይ ይገኛሉ፡፡የከተማ አስተዳደሩ ኢንዱስትሪና ኢንቨስትመንት ጽሕፈት ቤት ኃላፊ ብርሃኑ ገብረኢየሱስ እንዳሉት የከተማዋ የኢንቨስትመንት ፍሰት ከፍተኛ ጭማሪ የታየበት ነው፡፡ ባለፉት ስድስት ወራት የኢንቨስትመንት ፍሰት ካለፈው ዓመት ጋር ሲነጻጸር በእጥፍ ጨምሯል፡፡ ከፍተኛ ፋይዳ ያላቸው፣ ሰፊ የሥራ እድል የሚፈጥሩ እና ትላልቅ ካፒታል ያላቸው 83 ፕሮጀክቶች ጥያቄ ማቅረባቸውንም አቶ ብርሃኑ ነግረውናል፡፡